REGOLAMENT TAL-KUNSILL (KE) Nru 1839/2006
tat-28 ta’ Novembru 2006
dwar l-implimentazzjoni tal-Ftehim fil-forma ta' Skambju ta' Ittri bejn il-Komunità Ewropea u r-Repubblika Arġentina, konformement ma' l-Artikolu XXIV.6 tal-GATT 1994, li jemenda u jissupplimenta l-Anness I mar-Regolament (KEE) Nru 2658/87 dwar in-nomenklatura tat-tariffa u ta' l-istatistika u dwar it-Tariffa Doganali Komuni
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Ir-Regolament tal-Kunsill (KEE) Nru 2658/87 (1) stabbilixxa nomenklatura għall-merkanzija, minn hawn 'il quddiem imsejħa “in-Nomenklatura Magħquda”, u stabbilixxa r-rati ta' dazju konvenzjonali tat-Tariffa Doganali Komuni.
(2)
Permezz tad-Deċiżjoni 2006/930/KE tat-28 ta’ Novembru 2006 dwar il-konklużjoni ta' Ftehim fil-forma ta' Skambju ta' Ittri bejn il-Komunità Ewropea u r-Repubblika Arġentina (2), il-Kunsill approva l-Ftehim, f'isem il-Komunità, bil-ħsieb li jingħalqu n-negozjati li kienu nbdew skond l-Artikolu XXIV:6 tal-GATT 1994.
(3)
Ir-Regolament (KEE) Nru 2658/87 għandu għalhekk jiġi emendat u supplimentat kif meħtieġ,
ADOTTA DAN IR-REGOLAMENT:
Artikolu 1
Fir-Regolament (KEE) Nru 2658/87, l-Anness I għandu jiġi emendat bid-dazji u supplimentat bil-volumi indikati fl-Anness ma' dan ir-Regolament.
Artikolu 2
L-Anness 7 tat-Taqsima III tat-Tielet Parti (kwoti tad-WTO li għandhom jinfetħu mill-awtoritajiet kompetenti tal-Komunità) għandu jiġi emendat kif ġej fir-rigward tal-Kodiċi NM 0201 30 00:
(a)
id-deskrizzjoni tal-kwota tar-rata tariffarja tal-KE ta' 11 000 tunnellata metrika “Laħam ‘ta' kwalità għolja’ mingħajr għadam: ‘Qatgħat taċ-ċanga speċjali jew ta' kwalità tajba miksubin minn bhejjem ta' l-ifrat li kienu jirgħu, esklużivament, ta' età bejn 22 u 24 xahar, b'żewġ sinniet permanenti ta' quddiem u li juru piż ta' qatla ħajjin mhux ogħla minn 460 kilogramm, magħruf bħala “ċanga speċjali ippakkjata”, li qatgħat tagħha jistgħu jkollhom l-ittri “sc” (special cuts)’” għandha tiġi sostitwita minn “Laħam ta' kwalità għolja mingħajr għadam ta' bhejjem ta' l-ifrat frisk jew imkessaħ”;
(b)
Taħt “Termini u kondizzjonijiet oħra” għandu jiġi inserit it-test: “Pajjiż fornitur: Arġentina”.
Artikolu 3
Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Novembru 2006.